นฤมล ภิญโญสินวัฒน์

ศาสตราจารย์ **นฤมล ภิญโญสินวัฒน์**  (เกิด 29 ตุลาคม พ.ศ. 2516)  เป็นนักการเมืองชาวไทย ปัจจุบันดำรงตำแหน่งหัวหน้าพรรคกล้าธรรม อดีตรัฐมนตรีว่าการกระทรวงศึกษาธิการ ในรัฐบาลแพทองธาร ชินวัตร และรัฐบาลอนุทิน ชาญวีรกูล อดีตรัฐมนตรีว่าการกระทรวงเกษตรและสหกรณ์ ในรัฐบาลแพทองธาร ชินวัตร อดีตผู้แทนการค้าไทย ในรัฐบาลเศรษฐา ทวีสิน อดีตรัฐมนตรีช่วยว่าการกระทรวงแรงงาน และโฆษกประจำสำนักนายกรัฐมนตรี ในรัฐบาลพลเอก ประยุทธ์ จันทร์โอชา อดีตเหรัญญิกพรรคพลังประชารัฐ 
สมาชิกสภาผู้แทนราษฎรแบบบัญชีรายชื่อ อดีตที่ปรึกษาด้านการเงินและการบริหารความเสี่ยงทางการเงิน 

ได้รับโปรดเกล้าฯ แต่งตั้งให้ดำรงตำแหน่งศาสตราจารย์ ตั้งแต่วันที่ 17 เมษายน พ.ศ. 2558 (ราชกิจจานุเบกษา เมื่อวันที่ 23 สิงหาคม พ.ศ. 2559) สังกัดคณะบริหารธุรกิจ สถาบันบัณฑิตพัฒนบริหารศาสตร์

## ประวัติ
นฤมล ภิญโญสินวัฒน์ เกิดเมื่อวันที่ 29 ตุลาคม พ.ศ. 2516 ที่กรุงเทพมหานคร เดิมชื่อว่า นฤมล สอาดโฉม เป็นบุตรสาวของนางวิไล สอาดโฉม สำเร็จการศึกษาปริญญาตรี สถิติศาสตรบัณฑิต (คณิตศาสตร์ประยุกต์) คณะพาณิชยศาสตร์และการบัญชี จุฬาลงกรณ์มหาวิทยาลัย ก่อนไปศึกษาต่อจนสำเร็จการศึกษาระดับปริญญาโท วิทยาศาสตรมหาบัณฑิต (คณิตศาสตร์ประกันภัย) [Master of Actuarial Science] มหาวิทยาลัยรัฐจอร์เจียสเตต สหรัฐอเมริกา ปริญญาโทใบที่ 2 บริหารธุรกิจมหาบัณฑิต (เศรษฐศาสตร์ประยุกต์) [MA in Applied Economics] จากวิทยาลัยวอร์ตันแห่งมหาวิทยาลัยเพนซิลเวเนีย สหรัฐอเมริกา และปริญญาเอก ปรัชญาดุษฎีบัณฑิต การบริหารความเสี่ยงและการประกันภัย (การเงิน) [PhD in Risk Management and Insurance (Second Major in Finance)] จากวิทยาลัยวอร์ตันแห่งมหาวิทยาลัยเพนซิลเวเนีย สหรัฐอเมริกา

ด้านชีวิตครอบครัว เมื่อปี 2561 ได้สมรสกับนายจุมพล ภิญโญสินวัฒน์ มีบุตร-ธิดา 2 คน

## การทำงาน
เคยเป็นอาจารย์ ตำแหน่งศาสตราจารย์ สังกัดคณะบริหารธุรกิจ ที่สถาบันบัณฑิตพัฒนบริหารศาสตร์ หรือ นิด้า ตำแหน่งสุดท้ายก่อนเข้าสู่วงการเมือง เป็นรองคณบดีฝ่ายวิชาการ คณะบริหารธุรกิจ, ผู้อำนวยการหลักสูตรปริญญาเอก คณะบริหารธุรกิจ สถาบันบัณฑิตพัฒนบริหารศาสตร์, ที่ปรึกษาด้านการเงินและการบริหารความเสี่ยงทางการเงิน, ที่ปรึกษาด้านการบริหารความเสี่ยง ตลาดหลักทรัพย์แห่งประเทศไทย, ที่ปรึกษาด้านการบริหารความเสี่ยง ธนาคารกรุงเทพ จำกัด (มหาชน), ที่ปรึกษากรรมการผู้จัดการด้านบริหารความเสี่ยง ธนาคารอาคารสงเคราะห์, ประธานคณะอนุกรรมการบริหารความเสี่ยง กองทุนประกันสังคม, ที่ปรึกษาด้านการจัดทำแผนการบริหารความเสี่ยงสำหรับหน่วยงานราชการ สำนักงานคณะกรรมการพัฒนาระบบราชการ (ก.พ.ร.) และคณะกรรมการบริหารความเสี่ยง บมจ. เอส แอนด์ เจ อินเตอร์เนชั่นแนล เอนเตอร์ไพรส์ จำกัด (มหาชน)

ต่อมาได้รับการแต่งตั้งเป็นที่ปรึกษารัฐมนตรีว่าการกระทรวงแรงงาน (พลเอก ศิริชัย ดิษฐกุล) และผู้ช่วยรัฐมนตรีว่าการกระทรวงการคลัง (อภิศักดิ์ ตันติวรวงศ์) ภายหลังลาออกเพื่อไปลงสมัครรับเลือกตั้งทั่วไป

## งานการเมือง
ศ.ดร.นฤมล ได้เข้าร่วมงานกับพรรคพลังประชารัฐเพื่อลงสมัครรับเลือกตั้งเป็นสมาชิกสภาผู้แทนราษฎร แบบบัญชีรายชื่อ ลำดับที่ 5 ของพรรค และได้รับการเลือกตั้ง แต่ต่อมาได้ลาออกจากตำแหน่งเพื่อมาดำรงตำแหน่งโฆษกประจำสำนักนายกรัฐมนตรี ในรัฐบาลพลเอก ประยุทธ์ จันทร์โอชา ต่อมาในเดือนสิงหาคม พ.ศ. 2563 ได้รับแต่งตั้งเป็นรัฐมนตรีช่วยว่าการกระทรวงแรงงาน

ต่อมาเมื่อวันที่ 28 กันยายน พ.ศ. 2566 นฤมลได้ยื่นหนังสือขอลาออกจากสมาชิกและทุกตำแหน่งในพรรคพลังประชารัฐ จากนั้นเมื่อวันที่ 3 ตุลาคม นายกรัฐมนตรีได้แต่งตั้งนฤมลเป็นที่ปรึกษานายกรัฐมนตรี เพื่อทำหน้าที่ผู้แทนการค้าไทย

ต่อมาในวันที่ 6 สิงหาคม พ.ศ. 2567 นฤมลได้รับเลือกให้ดำรงตำแหน่งหัวหน้าพรรคกล้าธรรมต่อจาก เชวงศักดิ์ ใจคำ

ต่อมาในวันที่ 3 กันยายน พ.ศ. 2567 นฤมลได้รับพระบรมราชโองการโปรดเกล้าฯ แต่งตั้งให้เป็นรัฐมนตรีว่าการกระทรวงเกษตรและสหกรณ์ ในรัฐบาลแพทองธาร ชินวัตร โดยดำรงตำแหน่งแทนที่ร้อยเอก ธรรมนัส พรหมเผ่า ที่กังวลเรื่องคุณสมบัติ 

ต่อมาในวันที่ 30 มิถุนายน พ.ศ. 2568 นฤมลได้รับพระบรมราชโองการโปรดเกล้าฯ แต่งตั้งให้เป็นรัฐมนตรีว่าการกระทรวงศึกษาธิการ แทนที่พลตำรวจเอก เพิ่มพูน ชิดชอบ จากพรรคภูมิใจไทย ที่ลาออกเนื่องจากพรรคถอนตัวจากการร่วมรัฐบาล 

### สมาชิกสภาผู้แทนราษฎร
ศาสตราจารย์ นฤมล ภิญโญสินวัฒน์ ได้รับการเลือกตั้งเป็นสมาชิกสภาผู้แทนราษฎรมาแล้ว 2 สมัย คือ

# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 แบบบัญชีรายชื่อ สังกัดพรรคพลังประชารัฐ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 แบบบัญชีรายชื่อ สังกัดพรรคกล้าธรรม

## เครื่องราชอิสริยาภรณ์

## หมายเหตุ

## อ้างอิง

## แหล่งข้อมูลอื่น

หมวดหมู่:บุคคลจากกรุงเทพมหานคร
หมวดหมู่:ศาสตราจารย์
หมวดหมู่:นักการเมืองสตรีชาวไทย
หมวดหมู่:รัฐมนตรีว่าการกระทรวงเกษตรและสหกรณ์ไทย
หมวดหมู่:รัฐมนตรีว่าการกระทรวงศึกษาธิการไทย
หมวดหมู่:โฆษกประจำสำนักนายกรัฐมนตรีไทย
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:ผู้แทนการค้าไทย
หมวดหมู่:หัวหน้าพรรคการเมืองในประเทศไทย
หมวดหมู่:นักการเมืองพรรคพลังประชารัฐ
หมวดหมู่:พรรคกล้าธรรม
หมวดหมู่:นิสิตเก่าคณะพาณิชยศาสตร์และการบัญชี จุฬาลงกรณ์มหาวิทยาลัย
หมวดหมู่:บุคคลจากคณะพัฒนาการเศรษฐกิจ สถาบันบัณฑิตพัฒนบริหารศาสตร์
หมวดหมู่:ผู้ได้รับเครื่องราชอิสริยาภรณ์ ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.